離堆伏龍祠觀孫太古畫英惠王像
作者：陸游
朝代：宋

paragraphs: 岷山導江書禹貢，江流蹴山山爲動。
嗚呼秦守信豪傑，千年遺迹人猶誦。
决江一支溉數州，至今禾黍連雲種。
孫翁下筆開生面，岌嶪高冠摩屋棟。
徙木遺風雖峭刻，取材尚足當世用。
寥寥後世豈乏人，尺寸未施讒已衆。
要官無責空賦禄，軒盖傳呼真一閧。
奇勲偉績曠世無，仁人志士臨風慟。
我遊故祠九頓首，夜遇神君了非夢。
披雲激電從天來，赤手騎鯨不施鞚。